**ВЫКАРЫСТАННЕ АНАМАСТЫЧНАГА МАТЭРЫЯЛУ ПРЫ ФАРМІРАВАННІ ЛІНГВАКУЛЬТУРАЛАГІЧНАЙ КАМПЕТЭНЦЫІ ШКОЛЬНІКАЎ**

Сучасная школа патрабуе ад настаўніка максімальнай актывізацыі навучальнага і выхаваўчага працэсаў, разнастайных формаў пазакласнай працы. У гэтым плане вялікую карысць настаўніку можа прынесці выкарыстанне анамастычнага матэрыялу, які складае значную частку лексікі любой высокаразвітай мовы і заключае ў сабе багатыя пазнавальныя і выхаваўчыя магчымасці. Так, уласныя асабовыя імёны людзей уяўляюць каштоўнасць для вывучэння гісторыі народа, яго характару і быту, яго зносінаў з іншымі народамі; уласныя геаграфічныя назвы захоўваюць памяць пра далёкае мінулае краю, часта не зафіксаванае ў пісьмовых помніках, знаёмяць з культурай і гаспадаркай нашых продкаў, з рассяленнем старажытных плямёнаў [21, с. 3].

Для адукацыйнага працэсу па беларускай мове пастаянны зварот да тэорыі і практыкі анамастыкі з’яўляецца актуальным па некалькіх прычынах. Асноўная з іх – гэта рэалізацыя сацыякультурнага развіцця вучняў у працэсе вывучэння функцый мовы, разгляду нацыянальна-моўных асаблівасцей з выкарыстаннем той ці іншай анамастычнай адзінкі. Спосабаў, прыёмаў і форм працы ў гэтых адносінах ужо дастаткова сабрана настаўнікамі ўстаноў адукацыі ўсіх рэгіёнаў нашай краіны. Па дадзеных конкурсаў навукова-даследчых прац вучняў, 45% ад усіх даследаванняў складаюць менавіта тыя, якія прысвечаны праблемам анамастыкі. Для сучаснай моладзі цікавыя ўсе галіны дадзенай навукі, але асаблівая перавага надаецца даследаванню ўласных імёнаў, прозвішчаў, імёнаў па-бацьку, тапанімічных назваў, у апошні час узрасла цікавасць да літаратурнай анамастыкі.

Знаёмства вучняў з разрадамі онімаў ва ўстановах адукацыі адбываецца ў асноўным на ўроках вывучэння лексікі. І гэта мэтазгодна, таму што прыводзіць да павелічэння прадметна-тэрміналагічнага слоўніка школьніка. Марфемныя і словаўтваральныя магчымасці онімаў, а таксама іх марфалагічныя ўласцівасці эпізадычна разглядаюцца на ўроках граматыкі. Высвятленнем паходжання некаторых уласных назоўнікаў і іх правапісу настаўніку мовы і літаратуры часам прыходзіцца займацца на ўроку: уласныя імёны ўключаны ў некаторыя параграфы падручнікаў, у значную колькасць тэкстаў практыкаванняў, у прыклады-ілюстрацыі да тэарэтычных палажэнняў.

На жаль, праца настаўніка абмяжоўваецца толькі прадстаўленнем моўнай інфармацыі, аднак змест уласнага імені складае энцыклапедычная інфармацыя, якая характарызуецца тым, што ў імені перакрыжоўваюцца інфармацыйныя патокі сацыяльнага, нацыянальна-культурнага, этнаграфічнага, сацыялагічнага, палітычнага характару. Асноўная ўвага па вывучэнні анамастычнай лексікі, пакуль гэта не прадугледжана вучэбнай праграмай, відаць, павінна быць перанесена на факультатыў і пазакласныя заняткі. У школе можна арганізаваць вывучэнне розных раздзелаў анамастыкі.

Думаецца, асабліва зацікавяць вучняў тапаніміка і антрапаніміка, бо тапонімы і антрапонімы найчасцей ужываюцца ў моўнай практыцы людзей, яны гучаць паўсядзённа, без іх не абыходзіцца ні адзін стыль мовы. Таму вучням можна прапанаваць вывучэнне такіх курсаў, як “Беларуская тапаніміка” або “Беларуская антрапаніміка”, якія ў першую чаргу накіраваны на развіццё пазнавальных інтарэсаў школьнікаў і фарміраванне культурнай моўнай асобы. Прынцып вывучэння мовы і культуры пры засваенні беларускіх тапонімаў і антрапонімаў з’яўляецца адным са спосабаў матывацыі навучання, дае магчымасць пры засваенні нацыянальна-маркіраваных моўных адзінак лексічнага ўзроўню далучыць школьнікаў да матэрыяльнай і духоўнай культуры народа, яго гісторыі, дапамагае ўспрымаць уласныя назвы як сродак захавання этнічнай памяці. Для кожнага народа характэрна свая адметная антрапаніміка і тапаніміка. Нягледзячы на шматлікія страты, беларуская анамастыка таксама вызначаецца самабытнасцю і непаўторнасцю. Вывучэнне беларускіх геаграфічных назваў, імёнаў, прозвішчаў, мянушак дапаможа лепш пазнаць наша мінулае, даць уяўленне пра засяленне сучаснай тэрыторыі Беларусі са старажытнасці да нашых часоў, пра прыроднагеаграфічныя і сацыяльна-эканамічныя ўмовы развіцця грамадства, пра кантакты беларусаў з суседнімі народамі.

Беларуская тапанімія і антрапанімія адносяцца да лексічнага фонду беларускай мовы і, зразумела, як і лексіка, маюць свае этапы і заканамернасці развіцця. Аднак варта адзначыць, што тапанімічныя і антрапанімічныя назвы – гэта энцыклапедыя мовы, своеасаблівая памяць народа, гістарычныя помнікі, у якіх адлюстраваліся традыцыі, побыт беларусаў і іншых народаў, што пражывалі на тэрыторыі сучаснай Беларусі і з якімі кантактавалі нашы продкі. Таму пры засваенні дадзеных адзінак абавязкова ўлічваюцца і выкарыстоўваюцца звесткі з гісторыі, геаграфіі і іншых гуманітарных і прыродазнаўчых навук.

Мэта курсаў “Беларуская тапаніміка” і “Беларуская антрапаніміка” – пазнаёміць з багаццем і самабытнасцю беларускай анамастычнай лексікі, прынцыпамі і відамі яе класіфікацыі, адметнасцю ўтварэння беларускіх антрапанімічных і тапанімічных назваў, паказаць шляхі станаўлення, развіцця і захавання беларускіх імёнаў, прозвішчаў, тапонімаў і мікратапонімаў, садзейнічаць выхаванню паважлівага стаўлення да анамастычнай спадчыны як помніка нацыянальнай культуры і духоўнасці, усведамленню сябе і свайго народа часткай полікультурнага асяроддзя.

Нягледзячы на тое, што вышэйпамянёныя курсы на выбар маюць свае прыватныя мэты і задачы, яны накіраваны на:

- задавальненне пазнавальных інтарэсаў у засваенні антрапаніміі і тапаніміі Беларусі ў кантэксце беларускай і сусветнай культуры, пашырэнне кругагляду школьнікаў;

- паглыбленне ведаў пра лексічнае багацце беларускай мовы, папаўненне слоўнікавага складу нацыянальна-маркіраванымі лексічнымі адзінкамі, удасканаленне ўменняў праводзіць аналіз тапонімаў і антрапонімаў паводле структуры, утварэння, паходжання, карыстацца імі ў маўленні ў адпаведнасці з камунікатыўнай культурай;

- фарміраванне ўменняў рыхтаваць паведамленні пра беларускія антрапонімы і тапанімічныя назвы на аснове навуковых крыніц, уласных назіранняў і даследаванняў;

- развіццё здольнасцей выкарыстоўваць беларускую мову як сродак адукацыі і самаадукацыі ў галіне культуразнаўства і лінгвакультуразнаўства;

- развіццё творчага патэнцыялу, інтэлекту, пазнавальнай актыўнасці, культуразнаўчай і маўленчай назіральнасці, даследчыцкіх навыкаў, творчых здольнасцей;

- фарміраванне духоўна-арыентаванага мыслення, маральных якасцей, нацыянальнай самасвядомасці школьнікаў.

Курсы “Беларуская тапаніміка” і “Беларуская антрапаніміка” павінны быць пабудаваны з арыентацыяй на такія прынцыпы, як:

- прынцып узаемазвязанага культурнага і лінгвістычнага развіцця асобы;

- прынцып прыярытэта праблемных заданняў і творчых работ пры знаёмстве з тапанімікай Беларусі;

- прынцып актуалізацыі апоры на міжпрадметныя веды і ўменні школьнікаў.

Падчас выкладання курсаў на выбар настаўнік можа рэалізаваць свае творчыя памкненні, забяспечыць прафесійны рост з улікам уласных здольнасцей і магчымасцей, даказаць эфектыўнасць выкарыстання разнастайных метадаў і прыёмаў навучання, прадэманстраваць выніковасць розных відаў класнай і пазакласнай работы і інш.

Пры антрапацэнтрычным падыходзе веды і ўменні з’яўляюцца асновай для набыцця духоўнага, асобаснага вопыту. Індывідуальныя, групавыя і калектыўныя праекты па даследаванні тапанімічнай і антрапанімічнай прасторы дазволяць кожнаму вучню рэалізаваць сябе, задаволіць уласныя пазнавальныя інтарэсы, развіць свае здольнасці, засяродзіўшыся на канкрэтных праблемах. Свядомы выбар школьнікамі курса, індывідуальная зацікаўленасць і захопленасць прадметам павышаюць матывацыю навучання, дапамогуць рэалізаваць шматлікія творчыя задумы і перспектыўныя планы.

Праграма курса “Беларуская антрапаніміка” прадугледжвае азнаямленне з уласнымі імёнамі, мянушкамі, імёнамі па-бацьку, прозвішчамі, псеўданімамі, іх гісторыяй, семантыкай, структурай, этымалогіяй. Пры знаёмстве з імёнамі ўвага звяртаецца на язычніцкія і хрысціянскія імёны (каталіцкія і праваслаўныя), новыя імёны савецкага часу, сацыяльнапалітычныя ўмовы функцыянавання антрапонімаў, адметнасць ужывання імёнаў у творах вуснай народнай творчасці і мастацкай літаратуры. Асаблівая ўвага звяртаецца на прычыны ўзнікнення прозвішчаў і мянушак, спецыфічныя беларускія і запазычаныя прозвішчы, адметнасць іх семантыкі, утварэння і функцыянавання ў розныя перыяды развіцця грамадства і ў розных сацыяльных сферах, асаблівасць функцыянавання ў творах мастацкай літаратуры. Вучням прапануецца авалодаць ведамі пра спецыфіку псеўданімаў беларускіх пісьменнікаў, антрапанімічных назваў у параўнанні з антрапанімічнымі назвамі іншых славянскіх і неславянскіх моў.

Пры знаёмстве з тапанімічнымі назвамі як адлюстраваннем жыцця і побыту народа варта засяродзіцца на паняццях “*народная і навуковая тэрміналогія*”, таму што пры выкананні творчых работ па выяўленні этымалогіі геаграфічных назваў вучні схільныя больш увагі звяртаць на народныя паданні і легенды, а не на навуковае тлумачэнне тапоніма ці мікратапоніма. У якасці прыклада можна прывесці народнае тлумачэнне назваў гарадоў Мінск, Магілёў, Гомель, Мазыр і параўнаць яго з меркаваннямі навукоўцаў адносна гэтых найменняў. У якасці міні-даследавання можна прапанаваць вывучэнне рэгіянальнай тапанімікі. Зразумела, што даследаванню мясцовых геаграфічных назваў павінна папярэднічаць спецыяльная падрыхтоўка. Так, вучню неабходна валодаць пэўнымі тэарэтычнымі ведамі па тапаніміцы, уменнем працаваць з навуковай літаратурай, збіраць фактычны матэрыял, ствараць картатэку тапонімаў і мікратапонімаў, класіфікаваць анамастычныя адзінкі паводле верагоднасці ўзнікнення, словаўтваральнай структуры, аналізаваць матэрыял у адпаведнасці з пастаўленымі мэтамі і задачамі даследавання, стылем і жанрам маўлення.

Падчас засваення курсаў “Беларуская тапаніміка” і “Беларуская антрапаніміка” інтэгруюцца і шырока выкарыстоўваюцца веды вучняў, атрыманыя пры вывучэнні такіх дысцыплін, як гісторыя, геаграфія, літаратура і інш. На занятках мэтазгодна спалучаць калектыўныя і індывідуальныя формы работы, ствараць атмасферу супрацоўніцтва. Вучні аб’яднаны адзінай мэтай, але кожны з іх мае права на выражэнне ўласнай думкі адносна той ці іншай лінгвістычнай праблемы. Роля настаўніка заключаецца ў стварэнні праблемнай сітуацыі і арганізацыі пошуку ісціны.

Нягледзячы на тое, што дамінуючай формай работы на занятках з’яўляецца франтальнае апытанне, настаўніку больш увагі варта надаваць індывідуальнай і групавой рабоце, у ходзе якой адбываецца самарэалізацыя вучня, павышаецца яго творчая актыўнасць, пазнавальныя здольнасці. Зразумела, што рэалізаваць пастаўленыя мэты магчыма толькі ў тым выпадку, калі засваенне матэрыялу будзе ажыццяўляцца на аснове праблемных пытанняў і заданняў: пазнавальна-пошукавых, пошукавадаследчых. Прычым гэта могуць быць групавыя і індывідуальныя праекты, якія дазваляюць выпрацаваць уменні і навыкі ў лінгвакультурнай адукацыі і самаадукацыі. Побач з традыцыйнымі творчымі праектамі (дакладамі, рэфератамі, газетамі і інш.) мэтазгодна выкарыстоўваць такія, як вочныя і завочныя экскурсіі (афармленне буклетаў да іх), камп’ютарныя часопісы, дыстанцыйны абмен інфармацыяй з вучнямі іншых школ, якія займаюцца праблемамі тапанімікі і антрапанімікі, даследаванні, заснаваныя на правядзенні параўнальнага аналізу тапонімаў розных рэгіёнаў Беларусі, беларускай і рускай анамастычнай лексікі і інш.

Прычым для ідывідуальнай работы можна прапанаваць напісанне даклада (рэферата), невялікае даследаванне і яго прэзентацыю; складанне тэстаў, заданняў, крыжаванак, віктарын і інш. Увага настаўніка павінна быць звернута на ўменні вучняў абагульняць, параўноўваць, сістэматызаваць, якія шырока выкарыстоўваюцца пры падрыхтоўцы выступленняў, рэалізацыі творчых заданняў і г.д. Для ажыццяўлення групавога праекта прапануюцца камп’ютарныя праграмы, сценгазеты, фотастэнды, інтэрв’ю, апытанне, экскурсіі, сустрэчы з даследчыкамі анамастычнай лексікі, краязнаўцамі, складанне антрапанімічных і тапанімічных слоўнікаў і інш. Калектыўна ажыццяўляюцца такія праекты, як круглы стол, тэматычныя вечары, лінгвакультуралагічны марафон і інш.

Акрамя таго, па-за ўвагай не павінен заставацца адзін з важнейшых аспектаў фарміравання прадметнай кампетэнцыя, які звязаны з выкарыстаннем анамастычных слоўнікаў. Найбольш эфектыўным прыёмам з’яўляецца праца з анамастычнымі слоўнікамі, асноўная функцыя якіх – пазнаёміць вучняў з культурай, гісторыяй, геаграфіяй, традыцыямі народа, адлюстраванымі ў мове. Калі гаварыць яшчэ аб адным важным элеменце выкарыстання дадзеных слоўнікаў пры навучанні беларускай мове, то гэта – фарміраванне фонавых ведаў, неабходных кожнаму індывіду таго ці іншага моўнага соцыума.

Напрыклад, як зрабіць цікавым першы ўрок настаўніка ў новым класе? Пажадана, каб настаўнік, называючы сябе, расказаў пра значэнне свайго імя, адкуль з’явілася яго прозвішча. У якасці дамашняга задання вучням неабходна напісаць мініяцюру-знаёмства “Знаёмцеся, я…”. Галоўнай метадычнай устаноўкай будзе абавязковае выкарыстанне слоўніка асабовых імёнаў, прозвішчаў, імёнаў па-бацьку. Вучні не толькі спрабуюць працаваць са слоўнікам, хутка знаходзіць неабходную інфармацыю, але і выпрацоўваюць жаданне спасцігаць каштоўнасці свайго роду і сям’і, што садзейнічае развіццю іх сацыякультурнай кампетэнцыі. Можна падказаць школьнікам зазірнуць у слоўнік імёнаў таксама пры вывучэнні літаратурных твораў.

Зразумела, што кантроль за анамастычнымі ведамі не можа ажыццяўляцца на ўроках у школе з-за адсутнасці ў праграме анамастычнага накірунку, аднак прапаноўваць вучням падрыхтоўку паведамленняў, рэфератаў і тэстаў, безумоўна, магчыма. Падрыхтоўка вучнямі самастойных тэстаў з дапамогай анамастычных слоўнікаў садзейнічае развіццю кагнітыўнай базы вучняў, выпрацоўцы такіх аперацый лагічнага мыслення, як пошук, адбор, структураванне і класіфікацыя слоўнікавага матэрыялу.

Варта адзначыць і тое, што ў апошні час асаблівае значэнне набывае анамастычнае лінгвакраязнаўства – вывучэнне ўласных імёнаў у суадносінах з гісторыка-культурнымі, геаграфічнымі, этнаграфічнымі і іншымі асаблівасцямі рэгіёну. У аснове адраджэння нашай краіны – адраджэнне культурных традыцый беларускага народа, выхаванне шчырага пачуцця патрыятызму, любові да роднага краю, беражлівых адносінаў да моўнай і літаратурнай спадчыны. Лінгвакраязнаўства – інтэграваная дысцыпліна, якая валодае высокім навуковым, культурным, выхаваўчым патэнцыялам свайго прымянення ў адукацыі. Дадзеная дысцыпліна, безумоўна, садзейнічае і фарміраванню ў навучэнцаў пералічаных вышэй кампетэнцый. Лінгвакраязнаўства або асобныя яго складнікі вывучаюцца ў многіх школах у рамках варыятыўнаў часткі адукацыйнай праграмы, на занятках лінгвістычных кружкоў у школах, на занятках у рамках дадатковай адукацыі дзяцей.

Анамастычнае лінгвакраязнаўства – важнейшы накірунак лінгвакраязнаўства, прадметам разгляду якога з’яўляюцца ўсе ўласныя імёны, якія маюць адносіны да пэўнага рэгіёну. Анамастычнае лінгвакраязнаўства дазваляе разгледзець глыбінную сутнасць моўных працэсаў, убачыць вытокі моўнага, культурна-гістарычнага фарміравання канкрэтнага рэгіёну, асаблівасці яго геаграфічнага размяшчэння, этнічнага складу. Маючы інтэграваны характар і аб’ядноўваючы разнастайныя навуковыя дысцыпліны (лінгвістыка, гісторыя, краязнаўства, геаграфія, фальклор, этнаграфія, сацыялогія і інш.), анамастычнае лінгвакраязнаўства вырашае не толькі адукацыйныя, але і важнейшыя выхаваўчыя задачы, паколькі дазваляе выхоўваць у вучняў патрыятызм, талерантнасць, павагу да гісторыі і культуры свайго народа.

Анамастычнае лінгвакраязнаўства мае і павінна мець практычную накіраванасць – фарміраваць уменні вучняў збіраць, класіфікаваць і апісваць мясцовую анамастычную лексіку на разнастайных узроўнях навучання: базавым і профільным у залежнасці ад ступені вывучэння; умець правільна пісаць і ўжываць уласныя імёны; выконваць даследчыя праекты па дысцыпліне. Вынік вучэбнай даследчай працы, праекта можа быць прадэманстраваны ў выглядзе даклада ці артыкула. Напрыклад, вынікам працы па збору мікратапаніміі можа быць невялікі слоўнік.

Безумоўна, пры вывучэнні рэгіянальнай анамастыкі асаблівай увагі заслугоўваюць працэсы ўзаемаўплыву разнастайных моў і культур. Такі матэрыял з’яўляецца каштоўнай крыніцай для настаўніка: гэта не толькі цікавы матэрыял для моўнага аналізу, але і добры сродак выхавання ў вучняў талерантнасці, павагі да роднай мовы, мовы і культуры іншых народаў.

Гістарычныя крыніцы, архіўныя дакументы, публікацыі ў мясцовых газетах, запісы размоў з інфармантамі могуць стаць матэрыялам для вывучэння разнастайных моўных працэсаў у анамастычнай сістэме рэгіёна. Выкарыстанне гістарычных крыніц, архіўных дакументаў дае магчымасць вучням “дакрануцца” да гісторыі рэгіёна, да старажытных назваў роднага краю, што, безумоўна, выхоўвае сапраўдны патрыятызм.

Такім чынам, курсы на выбар “Беларуская антрапаніміка” і “Беларуская тапаніміка”, знаёмячы з культурнымі і гістарычнымі здабыткамі Беларусі, далучаючы да сусветнай культуры, дапамогуць рэалізаваць пазнавальныя інтарэсы школьнікаў, сфарміраваць лінгвакультуралагічную кампетэнцыю сродкамі беларускай мовы. Тапанімічныя і антрапанімічныя адзінкі тояць у сабе шмат гістарычнага і патрыятычнага, ад настаўніка толькі патрабуецца зрабіць так, каб яны загаварылі на ўроку, на вечары, на занятках гуртка, у час экскурсіі.